Desetak interventnih policajaca u utorak nešto prije devet sati okupiralo je zagrebačko naselje Siget. Naoružani do zuba, s “dugim cijevima” u rukama i fantomkama na licu, uhitili su nekoliko ljudi. Prema riječima stanara Sigeta, najmanje dvoje sumnjivaca pokušalo je pobjeći od policije koja ih je uskoro svladala.

– Čuo sam galamu i pogledao kroz prozor. Vidio sam policajce kako trče za muškarcem i viču mu: “Stani, policija, pucat ću!” Srušili su ga na pod, stavili mu lisičine i odveli ga u auto – kazao je jedan od očevidaca. Jedan je muškarac bježao kroz park između zgrada, dok se drugi pokušao sakriti u grmlju kod toplinske stanice. U Sigetu su toga jutra kolale priče da su uhićenja vezana uz drogu. Neslužbeno se moglo čuti samo to da je akcija planirana i da su uhićenjima spriječili skupinu kriminalaca koji su planirali ozbiljne zločine. Više policajaca cijelo je jutro pretraživalo i garaže koje koriste stanari Ulice Siget, a koje su smještene pored AK Siget. Dvojica policajaca u civilu neko su se vrijeme šetala oko zgrada zavirujući u travu, očigledno u potrazi za dokazima ako ih je sumnjivac eventualno bacio u bijegu. Jedan od uhićenih sa sobom je navodno imao i nož.

– Lovi ga, čuvaj leđa – bile su najčešće rečenice koje su pripadnici interventne policije razmijenili toga jutra. Uskoro je u Siget stigao još jedan policijski kombi koji se parkirao ispred zgrade popularne kao Super Andrija. Također, kako je kazao jedan očevidac, policija je istog jutra okupirala i Park mladenaca.

– Taman sam prolazio onuda te vidio kako policajci stavljaju rampu i guraju motor u policijski kombi – prisjetio se jedan od prolaznika te dodao kako misli da je riječ o kroseru. Razlozi uhićenja zasad nisu poznati jer je policija “zakopčana do grla”. Jedine informacije koje su se od zagrebačke policije u utorak tijekom dana mogle dobiti bile su uobičajene floskule poput “istraživanje je u tijeku” i “uhićeno je više osoba na području Novog Zagreba”. Šutnju su pravdali ozbiljnošću i veličinom akcije.

>> Policijska akcija u Sigetu, uhićeno nekoliko osoba